ai4bharat/Pralekha huggingface dataset:
पंतप्रधान कार्यालय
गुगलचे मुख्य कार्यकारी अधिकारी सुंदर पिचाई यांनी पंतप्रधान नरेंद्र मोदी यांची घेतली भेट
नवी दिल्ली, 19 डिसेंबर 2022
गुगलचे मुख्य कार्यकारी अधिकारी सुंदर पिचाई यांनी पंतप्रधान नरेंद्र मोदी यांची भेट घेतली. यावेळी संशोधन तसेच तंत्रज्ञान व इतर बाबींवर चर्चा झाली.
सुंदर पिचाई यांनी केलेल्या ट्वीटवर प्रतिक्रिया देताना पंतप्रधानांनी आपल्या ट्विटर संदेशात म्हटले आहे,
"सुंदर पिचाई, आपल्याला भेटून संशोधन, तंत्रज्ञान आणि इतर बाबींवर चर्चा झाली ही आनंदाची गोष्ट आहे. माणसांमध्ये समृद्धी आणि शाश्वत विकास साध्य करण्यासाठी तंत्रज्ञानाचा लाभ घेण्याकरिता जगाने एकत्रितपणे काम करत राहणे आवश्यक आहे."
N.Chitale/V.Sahjrao/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
राष्ट्रपती कार्यालय
राष्ट्रपतींच्या हस्ते डिजिटल इंडिया पुरस्कार-2022 प्रदान
डिजिटल संशोधन आणि उपक्रमांचे मुख्य उद्दिष्ट सामाजिक न्याय हेच असले पाहिजे : राष्ट्रपती द्रौपदी मुर्मू
राष्ट्रपती द्रौपदी मुर्मू यांच्या हस्ते आज,  नवी दिल्लीत, सातवे डिजिटल इंडिया पुरस्कार वितरित करण्यात आले.
डिजिटल इंडिया पुरस्कार केवळ शासकीय संस्थांच्याच नव्हे, तर स्टार्ट अप कंपन्यांनीही भारताचे डिजिटल इंडिया स्वप्न साकार करण्यासाठी केलेल्या परिश्रमाची दखल घेत, त्यांना अधिक जोमाने काम करण्यासाठी प्रोत्साहन देतात. हे पुरस्कार भारताला, डिजितली सक्षम समाज म्हणून रूपांतरित करण्याच्या दिशेने टाकलेले एक पाऊल आहे. अशा सक्षम समाजात डिजिटल प्रशासनाचा प्रभावीपणे वापर करण्याच्या लोकांच्या क्षमता अधिकच मुक्तपणे वापरल्या जाऊ शकतील.
यावेळी, सर्व पुरस्कार विजेत्यांचे अभिनंदन करताना राष्ट्रपती म्हणाल्या की, लोकांच्या कल्याणासाठी विविध प्रकारचे नवे संशोधन बघून आपल्याला विशेष आनंद झाला. यात नागरिकांच्या सक्षमीकरणासोबतच, उद्योगस्नेही वातावरण निर्मितीसाठी डेटाचे आदानप्रदान करणेही अपेक्षित आहे.
सामाजिक न्याय हेच डिजिटल नवकल्पनांचे प्रमुख उद्दिष्ट असले पाहिजे. तंत्रज्ञानाच्या वापराने डिजिटल तफावत कमी केली जाईल तेव्हाच भारत ज्ञानाची अर्थव्यवस्था म्हणून विकसित होईल, असे राष्ट्रपती पुढे म्हणाल्या. डिजिटल अंत्योदयाच्या दिशेने आपल्या प्रवासात समाजातील असुरक्षित आणि उपेक्षित घटकांचा समावेश सुनिश्चित करण्यासाठी, आर्थिक, सामाजिक आणि सांस्कृतिक अधिकारांना बळकटी देण्यासाठी भारत योग्य उदाहरण प्रस्थापित करत आहे, असा विश्वास त्यांनी यावेळी व्यक्त केला.
भारताची डिजिटल परिवर्तनाची यशोगाथा ही अभिनव कल्पना, त्यांची अंमलबजावणी आणि अंमलबजावणीची सर्वसमावेशकता यांची ही कथा आहे. जग अधिकाधिक लोकांसाठी सहज साध्य आणि समान सुविधा देणारी जागा बनेल, यासाठी एक सहकार्याचे समान व्यासपीठ तयार करण्याच्या गरजेवर त्यांनी भर दिला.
भारतीय आयटी कंपन्यांनी भारताचे कौशल्य जगापुढे आणण्याचे महत्वाचे काम केले आहे, असेही राष्ट्रपती म्हणाल्या.
आज महत्वाच्या असलेल्या धोरणांचा आपण लाभ घ्यायला हवा, आणि भारत, सॉफ्टवेअर आणि हार्डवेअर अशा दोन्ही तंत्रज्ञानाच्या उत्पादनांचे शक्तिकेंद्र बनेल, अशी व्यवस्था निर्माण करायला हवी, त्यासाठी, अभिनव अशा मेड इन इंडिया तंत्रज्ञानाच्या निर्मितीची गरज आहे, असे मत त्यांनी व्यक्त केले.
नवे ज्ञान, अंतर्दृष्टी आणि त्यातून होणारे समस्यांचे निराकरण, करण्यासाठी डेटा हा एक पायाचा दगड ठरू शकतो, असे सांगत, डेटा आपल्याला एखाद्या प्रयोगासाठीच्या संपूर्ण नवीन क्षेत्राकडे नेतो, असे राष्ट्रपती म्हणाल्या. आपण सरकारी डेटाचा वापर लोकशाहीकरण करण्यावर लक्ष केंद्रित केले पाहिजे जेणेकरून तंत्रज्ञान उत्साही युवा वर्ग, त्याचा स्थानिक पातळीवर, डिजिटल उपाययोजना शोधण्यासाठी त्याचा वापर करू शकतील, अशी सूचना त्यांनी केली.
सरकारी संस्थांनी तळागाळातील आणि सार्वजनिक-खाजगी भागीदारी वाढवण्यासाठी स्टार्टअप्सच्या सहकार्याने राबवलेल्या अभिनव उपक्रमांबद्दल त्यांनी समाधान व्यक्त केले. देशाची न्यायव्यवस्था असो, जमीन नोंदणी असो, खते किंवा सार्वजनिक वितरण व्यवस्था असो, अशा विविध क्षेत्रात, सर्वसामान्य नागरिकांचे जीवनमान सुधारण्यासाठी नाविन्यपूर्ण उपाय उपलब्ध करून देण्याचे आव्हान आपण सतत स्वत:ला देत राहावे लागेल, असे राष्ट्रपती म्हणाल्या
राष्ट्रपतींचे संपूर्ण भाषण ऐकण्यासाठी इथे क्लिक करा.
दूरसंचार आणि माहिती तंत्रज्ञान मंत्रालय
भारत संचार निगम लिमिटेडने उघडले नवीन आधार नोंदणी केंद्र
भारत संचार निगम लिमिटेडने जनतेच्या सोयीसाठी गोव्यातल्या पणजी इथे 18 जून रोड, इथल्या बीएसएनएल ग्राहक सेवा केंद्र, येथे आधार नोंदणी केंद्र सुरू  केले आहे. याचे उदघाटन 3 मार्च 2022 रोजी भारत संचार निगम लिमिटेड गोवा येथील प्रधान महाव्यवस्थापक, संजय कुमार चौधरी, यांच्या हस्ते करण्यात आले. या नोंदणी केंद्रावर नवीन आधार कार्ड प्राप्त करणे, फोटो/नाव/पत्ता/मोबाइल/बायो-मेट्रिक सेवा अपडेट करणे यासारख्या सेवांचा लाभ सर्व कामकाजाच्या दिवशी सकाळी 10 ते संध्याकाळी 5 वाजेपर्यंत नागरीक घेऊ शकतील.
उपराष्ट्रपती कार्यालय
शेती व्यवहार्य आणि लाभदायक बनवण्यासाठी बहुआयामी धोरण स्वीकारण्याची गरज-उपराष्ट्रपती
(नवी दिल्ली, 3 जुलै 2018
शेतीला व्यवहार्य आणि लाभदायक बनवण्यासाठी आपण बहुआयामी धोरण स्वीकारण्याची गरज आहे. तसेच शेतीला पुरक उत्पन्न म्हणून बिगर-कृषी व्यवसाय आणि अन्न प्रक्रियेच्या माध्यमातून मूल्यवर्धनाची जोड देणे आवश्यक असल्याचे मत उपराष्ट्रपती एम. व्यंकय्या नायडू यांनी व्यक्त केले आहे. ते आज हैदराबाद येथे सीआरआयडीएने आयोजित केलेल्या कार्यक्रमात बोलत होते.
शेती हा आपल्या अर्थव्यवस्थेचा कणा आहे असे सांगून ते म्हणाले की, जर कृषी क्षेत्राने सातत्यपूर्ण चांगली कामगिरी केली नाही तर देशाच्या प्रगतीवर त्याचा परिणाम होतो. हवामान, बाजारातील परिस्थिती, खाण्याच्या सवयी बदलल्यामुळे कृषी क्षेत्रातही बदल होणे आवश्यक असल्याचे ते म्हणाले.
शेतकऱ्यांचे उत्पन्न वाढवण्यासाठी मत्स्यपालन, कुक्कुटपालन, फलोत्पादन, अन्न प्रक्रिया यांसारख्या संलग्न व्यवसायांना प्रोत्साहन द्यायला हवे असे ते म्हणाले.
N.Sapre/S.Kane/P.Kor
संरक्षण मंत्रालय
भारतीय हवाईदलात राफेलचा समावेश
नवी दिल्ली, 20 जुलै 2020
भारतीय हवाई दलाच्या पाच राफेल विमानांची पहिली तुकडी जुलै 2020च्या अखेरीला भारतात दाखल होण्याची शक्यता आहे. 29 जुलै रोजी अंबाला येथील हवाई दलाच्या तळावर हवामानाच्या स्थितीनुसार या तुकडीचा हवाई दलाच्या ताफ्यात समावेश करण्यात येईल. या विमानांच्या आगमनाच्या वेळी प्रसारमाध्यमांच्या वार्तांकनाचे कोणतेही नियोजन करण्यात आलेले नाही. हवाई दलाच्या ताफ्यात या विमानांचा समावेश करण्याचा मुख्य सोहळा ऑगस्ट महिन्याच्या उत्तरार्धात 20 तारखेला होईल ज्यावेळी या सोहळ्याचे संपूर्ण वार्तांकन करण्याचे नियोजन केले जाईल.
या विमानाचे भारतीय हवाई दलाच्या हवाई उड्डाण कर्मचाऱ्यांना आणि जमिनीवरील कर्मचाऱ्यांना सर्वसमावेशक प्रशिक्षण देण्यात आले आहे. यामध्ये या विमानातील अत्याधुनिक शस्त्र प्रणालीच्या हाताळणीचाही समावेश असून त्यांच्या परिचालनासाठी आता ते पूर्णपणे सज्ज आहेत. या विमानांच्या आगमनानंतर लवकरात लवकर या विमानांच्या परिचालनावर भर देण्यात येईल.
M.Chopade/S.Patil/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 185
पंतप्रधान कार्यालय
भरडधान्याच्या 150 पेक्षा जास्त वाणांचे जतन करणाऱ्या लाहरीबाई यांचे पंतप्रधानांनी केले कौतुक
मध्यप्रदेशातील दिंंडोरी येथील आदिवासी महिला, 27 वर्षीय लाहरीबाई या भरडधान्याची ब्रॅन्ड अॅम्बॅसिडर बनल्याबद्द्ल पंतप्रधानांनी त्यांची प्रशंसा केली आहे. लाहरीबाईंनी भरडधान्याच्या 150 पेक्षा जास्त वाणांचे जतन केले आहे.
“लाहरीबाईंबद्दल आभिमान वाटतो. त्यांनी श्रीअन्नासंदर्भात मोठे उल्लेखनीय कार्य केले आहे. त्याच्या प्रयत्नांनी इतरांनाही प्रेरणा मिळेल” असे ट्विट पंतप्रधानांनी डीडी न्यूजच्या यासंदर्भातील ट्विटला उत्तर देताना केले आहे.
पंतप्रधान कार्यालय
पंतप्रधान शेतकरी सन्मान निधी आणि शेतीशी संबंधित इतर योजना आपल्या देशातील करोडो शेतकऱ्यांना नवे बळ देत आहेत: पंतप्रधान
पंतप्रधान शेतकरी सन्मान निधी आणि शेतीशी संबंधित इतर योजना आपल्या देशातील करोडो शेतकऱ्यांना नवे बळ देत आहेत, असे पंतप्रधान नरेंद्र मोदी यांनी म्हटले आहे. शेतकऱ्यांचे सामर्थ्य अधोरेखित करताना ते म्हणाले की, शेतकरी बलशाली झाला की देश समृद्ध होतो.
पंतप्रधानांनी ट्विट केले आहे,
''आपल्या शेतकरी बंधुभगिनींचा देशाला अभिमान आहे. शेतकरी जितका सशक्त होईल तितकाच नवभारतही समृद्ध होईल. पंतप्रधान शेतकरी सन्मान योजना आणि शेतीशी संबंधित अन्य योजना देशातल्या करोडो शेतकऱ्यांना नवे बळ देत आहेत.''
कृषी मंत्रालय
राष्ट्रीय सहकारी विकास महामंडळानेकिमान आधारभूत किंमतीत खरेदी करण्याच्या नियोजित कार्याचा पहिला हप्ता म्हणून राज्यांना 2020-21च्या खरीप हंगामासाठी आधार म्हणून 19,444 कोटी रुपये केले मंजूर
नवी दिल्ली, 27 सप्टेंबर 2020
केंद्रीय कृषी मंत्रालयाची शिखर आर्थिक संस्था आणि राष्ट्रीय सहकारी विकास महामंडळाने छत्तीसगड ,हरीयाणा, तेलंगणा या राज्यांना खरीप हंगामातील धान खरेदीसाठी पीकांच्या किमान आधारभूत किंमतीखाली 19,444 कोटी रुपये पहिला हप्ता म्हणून मंजूर केला आहे.
हा निधी या राज्यांतील / राज्य बाजार समित्यांच्या संघटनांकडून धानखरेदी त्यांच्या आपापल्या सहकारी संस्थांमार्फत वेळेवर व्हावे यासाठी दिला आहे. छत्तीसगडला सर्वात जास्त म्हणजे 9,000कोटी रुपये मिळाले आहेत. हरीयाणाला 5,444 कोटी मंजूर झाले आहेत,तर तेलंगणाला 5500कोटी रुपये मिळाले आहेत.
हे सक्रीय पाऊल उचलल्यामुळे,देशातील 75% धान उत्पादन करणाऱ्या तीन राज्यांतील शेतकऱ्यांना कोविड महामारीत अत्यंत जरुरी असलेला आर्थिक आधार मिळणार आहे.या वेळेवर केलेल्या उपाय योजनेमुळे राज्यातील संस्थांना त्वरित धानखरेदी करणे शक्य होणार आहे. यामुळे शेतकऱ्यांना आधार मिळून आपले उत्पादन सरकारने सूचित केलेल्या किमान आधारभूत किंमतीत विकणे शक्य होणार आहे.
एनसीडीसीचे व्यवस्थापकीय संचालक संदीप नाईक म्हणाले, की केंद्रीय कृषी मंत्र्यांनी जागरुकतेने केलेल्या दूरध्वनीला प्रतिसाद देत ऐतिहासिक कृषीसंबंधित कायद्यानुसार एमएसपीचे कार्य सुरळीतपणे होऊन शेतकऱ्यांना मदत करण्यासाठी एनसीडीसी आणखी काही राज्यांना मदत करणार आहे.
B.Gokhale/S.Patgoankar/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 144
रेल्वे मंत्रालय
केंद्रीय मंत्री अश्विनी वैष्णव यांनी मुंबई-अहमदाबाद जलदगती रेल्वे प्रकल्पासंदर्भातील संयुक्त समितीच्या 14 व्या बैठकीचे सह-अध्यक्षपद भूषविले
जपानच्या पंतप्रधानांचे विशेष सल्लागार डॉ.मोरी मासाफूमी यांनी जपानतर्फे या बैठकीचे सह-अध्यक्षपद भूषविले
या बैठकीत केंद्रीय रेल्वेमंत्र्यांनी हा प्रकल्प लवकर पूर्ण करण्यावर दिला भर
केंद्रीय रेल्वे, संपर्क तसेच इलेक्ट्रॉनिक्स आणि माहिती तंत्रज्ञान मंत्री अश्विनी वैष्णव यांनी आज मुंबई-अहमदाबाद जलदगती रेल्वे प्रकल्पाच्या अंमलबजावणी संबंधित सर्व महत्त्वाच्या मुद्द्यांवर चर्चा करून निर्णय घेण्यासाठी आयोजित केलेल्या संयुक्त समितीच्या 14 व्या बैठकीचे सहअध्यक्षपद भूषविले. जपानच्या पंतप्रधानांचे विशेष सल्लागार डॉ.मोरी मासाफुमी हे या बैठकीचे सहअध्यक्ष म्हणून जपानतर्फे सहभागी झाले.
या बैठकीदरम्यान, या प्रकल्पाची प्रगती दर्शविणारे सादरीकरण आणि व्हिडिओ प्रदर्शित करण्यात आला. तसेच, परस्पर सहमती आणि प्रकल्पाचे लक्ष्यित पद्धतीने कार्य पूर्ण करण्यासाठी वित्त पुरवठा, करारनामे आणि अंमलबजावणी यांच्याशी संबंधित मुद्यांवर चर्चा करण्यात आली.
भारत सरकार आणि जपान सरकार यांच्यातील संयुक्त समितीची बैठक ही परस्पर हिताच्या प्रकल्पांचे काम पुढे नेणे तसेच इतर लाभ यांच्यासाठी नेमण्यात आलेली सर्वोच्च सल्लागार संस्था आहे. मुंबई-अहमदाबाद जलदगती रेल्वे प्रकल्पाला सॉफ्टकर्जाच्या माध्यमातून वित्त पुरवठा करणे आणि तंत्रज्ञान विषयक तसेच आर्थिक सहकार्य करणे यासाठी जपान सरकार कटिबद्ध आहे.
ही बैठक अत्यंत फलदायी आणि उपयुक्त ठरली असून या बैठकीत प्रकल्प लवकर पूर्ण करण्याच्या दृष्टीने अनेक धोरणात्मक मुद्यांवर अंतिम निर्णय घेण्यात आले. या प्रकल्पाच्या एकूण हितासाठी पंतप्रधान नरेंद्र मोदी यांच्या एक प्रकल्प- एक पथक या संकल्पनेबरहुकूम काम करण्यावर दोन्ही बाजूंनी एकमत झाले.
आरोग्य आणि कुटुंब कल्याण मंत्रालय
राज्ये/केंद्रशासित प्रदेशातील कोविड-19 प्रतिबंधक लस उपलब्धतेविषयक अद्ययावत माहिती
राज्ये/केंद्रशासित प्रदेशांना कोविड प्रतिबंधक लसींच्या 193.53 कोटीहून अधिक मात्रांचा पुरवठा
राज्ये/केंद्रशासित प्रदेशांकडे अद्याप न वापरलेल्या 11.36 कोटीहून अधिक मात्रा शिल्लक आणि लसीकरणासाठी उपलब्ध
देशभरात कोविड-19 प्रतिबंधक लसीकरणाचा वेग आणि व्याप्ती वाढवण्यासाठी केंद्र सरकार वचनबद्ध आहे. देशव्यापी कोविड-19 प्रतिबंधक लसीकरणाला 16 जानेवारी 2021पासून सुरूवात झाली. कोविड-19 प्रतिबंधक लसीकरणाचा सार्वत्रिकीकरणाचा नवा टप्पा 21 जून 2021पासून सुरू झाला. राज्ये आणि केंद्रशासित प्रदेशांना लसीकरणाचे उत्तम नियोजन करण्याच्या दृष्टिने लसींची अधिक उपलब्धता, लसीच्या साठ्यांविषयी आगाऊ सूचना आणि लसींची पुरवठा साखळी सुनियोजित करणे या माध्यमातून लसीकरण मोहिमेची गती वाढवण्यात आली आहे.
देशव्यापी लसीकरण मोहिमेचा भाग म्हणून, भारत सरकार राज्ये आणि केंद्रशासित प्रदेशांना कोविड प्रतिबंधक लसीचा विनामूल्य पुरवठा करत त्यांना सहाय्य करत आहे. कोविड-19 प्रतिबंधक लसीकरण मोहिमेच्या सार्वत्रिकीकरणाच्या नव्या टप्प्यात, केंद्र सरकार देशातील लस उत्पादकांद्वारे उत्पादित 75 टक्के लस खरेदी करून या लसींचा राज्ये आणि केंद्रशासित प्रदेशांना  पुरवठा करत आहे.
|
|
VACCINE DOSES
|
|

|
|
SUPPLIED
|
|
1,93,53,58,865
|
|
BALANCE AVAILABLE
|
|
11,36,58,910
आतापर्यंत भारत सरकारने राज्ये/ केंद्रशासित प्रदेशांना 193.53 कोटी हून अधिक  लसींच्या मात्रांचा  आणि थेट राज्य खरेदी श्रेणीद्वारे पुरवठा केला आहे.
कोविड प्रतिबंधक लसींच्या 11.36 कोटीहून अधिक  शिल्लक आणि न वापरलेल्या मात्रा अजूनही राज्ये आणि केंद्रशासित प्रदेशांकडे उपलब्ध आहेत.
युवा व्यवहार आणि क्रीडा मंत्रालय
डिस्ने हॉटस्टार या ओटीटी वाहिनीवरून 12 ऑगस्टपासून फिट इंडिया प्रश्नमंजुषा 2022 च्या राष्ट्रीय फेरीचे होणार प्रसारण
फिट इंडिया प्रश्नमंजुषेच्या दुस-या आवृत्तीच्या राष्ट्रीय फेरीचे प्रसारण डिस्ने हॉटस्टार या लोकप्रिय ओटीटी वाहिनीवरून 12 ऑगस्टपासून केले जाईल. एकूण 13 भाग प्रत्येक शनिवार आणि रविवारी सकाळी 8 वाजता प्रसारित केले जातील. या कार्यक्रमाचे सूत्रसंचालन तनय तिवारी आणि तान्या पुरोहित करतील.
एकूण 72 विद्यार्थ्यांनी  या राज्य फेरीत आपापल्या राज्ये/केंद्रशासित प्रदेशांमधून सर्वोच्च पुरस्कार मिळवले. राज्य फेरीत निवड झालेल्या 36 विजेत्या शाळांचा केंद्रीय युवा व्यवहार आणि क्रीडा मंत्री अनुराग सिंग ठाकूर यांनी गेल्या महिन्यात मुंबईत प्रत्येकी 2.5 लाख रुपयांचे रोख पारितोषिक देऊन गौरव केला. या शाळांमधील निवड झालेल्या 2 विद्यार्थ्यांच्या संघाला एकूण 25 हजार रुपयांचे पारितोषिक देण्यात आले.
राष्ट्रीय फेरीतील विजेत्यांसाठी आता एकूण बक्षीसाची रक्कम 25 लाख रुपये एवढी आहे, विजेत्या विद्यार्थ्यांना एकूण 2.5 लाख रुपये रकमेचे बक्षीस दिले जाईल. राष्ट्रीय स्तरावर उपविजेत्या ठरलेल्या प्रथम आणि द्वितीय क्रमांकावरच्या शाळांना अनुक्रमे 15 लाख आणि 10 लाख रुपये एवढे बक्षीस दिले असेल.
फिट इंडिया प्रश्नमंजुषेची दुसरी आवृत्ती केंद्रीय युवा व्यवहार आणि क्रीडा मंत्रालयाने भारतीय क्रीडा प्राधिकरणाच्या सहकार्याने आयोजित केली आहे. या प्रश्नमंजुषेमध्ये भारताचा समृद्ध क्रीडा इतिहास, आरोग्य आणि पोषण यांच्याशी संबंधित विविध विषयांचा समावेश आहे.
गेल्या वर्षी 29 ऑगस्ट रोजी राष्ट्रीय क्रीडा दिनाच्या पूर्वसंध्येला अनुराग सिंग ठाकूर आणि युवा व्यवहार आणि क्रीडा आणि गृह मंत्रालयाचे राज्यमंत्री निसिथ प्रामानिक यांनी केंद्रीय शिक्षण,कौशल्य विकास आणि उद्योजकता मंत्री धर्मेंद्र प्रधान यांच्या उपस्थितीत या प्रश्नमंजुषेची सुरुवात केली होती.
या प्रश्नमंजुषेच्या राज्य/केंद्रशासित प्रदेश स्तरावरील फेरीसाठी एकूण 348 शाळा आणि 418 विद्यार्थी निवडले गेले. या विद्यार्थ्यांमध्ये 39% विद्यार्थिनी होत्या. निवड झालेल्या शाळांनी दोन विद्यार्थ्यांचा संघ तयार केला, या दोन विद्यार्थ्यांच्या संघांमध्ये विविध वेब फेऱ्यांच्या माध्यमातून राज्य/केंद्रशासित प्रदेश स्तरावरील स्पर्धेसाठी स्पर्धा घेण्यात आली. 36 राज्य/केंद्रशासित प्रदेश स्तरावरील विजेते निवडण्यासाठी स्पर्धेच्या एकूण 120 फेऱ्या घेण्यात आल्या.
फिट इंडिया प्रश्नमंजुषेच्या पहिल्या आवृत्तीच्या यशानंतर दुसऱ्या आवृत्तीला मोठा प्रतिसाद मिळाला. प्रश्नमंजुषेच्या दुसऱ्या आवृत्तीत भारतातील 702 जिल्ह्यांतील 16,702 शाळांमधील 61,981 विद्यार्थ्यांनी मोठ्या प्रमाणावर सहभाग नोंदवला. त्या तुलनेत, फिट इंडिया क्विझच्या पहिल्या आवृत्तीत 13,502 शाळांमधील एकूण 36,299 विद्यार्थ्यांचा सहभाग होता. पहिल्या आवृत्तीच्या तुलनेत प्रश्नमंजुषेच्या दुसऱ्या आवृत्तीत सहभागी होणाऱ्या विद्यार्थ्यांच्या संख्येत 70% नी वाढ झाल्याचेही दिसून आले आहे.
दूरसंचार आणि माहिती तंत्रज्ञान मंत्रालय
पर्वरी गोवा येथील संजय सेंटर फॉर स्पेशल एज्युकेशन येथे विशेष दिव्यांग मुलांसाठी दोन दिवसीय योग कार्यशाळा संपन्न
‘योगामुळे उत्तम आकलनशक्ती प्राप्त होते ‘-पद्मश्री ब्रह्मानंद शंकवलकर
पणजी, 21 June 2022
केंद्रीय संचार विभागाच्या गोवा येथील क्षेत्रीय कार्यालयाने पणजीच्या सम्राट क्लबच्या सहकार्याने, पर्वरी गोवा येथील संजय सेंटर फॉर स्पेशल एज्युकेशन येथे विशेष दिव्यांग मुलांसाठी दोन दिवसीय योग कार्यशाळा आयोजित केली होती. नियमित योगसाधनेमुळे मिळणाऱ्या शारीरिक आणि मानसिक लाभांबाबत जनजागृतीसाठी हा कार्यक्रम आयोजित करण्यात आला होता. दोन दिवसीय कार्यक्रमाच्या समारोप समारंभाला माजी भारतीय फुटबॉलपटू आणि गोव्याचे पहिले अर्जुन पुरस्कार विजेते पद्मश्री ब्रह्मानंद शंकवलकर आणि इतर मान्यवर उपस्थित होते. यावेळी दिव्यांग विभागाचे प्रदेशाध्यक्ष गुरुदास पावसकर हे देखील उपस्थित होते.
पद्मश्री ब्रह्मानंद शंकवलकर यांनी यावेळी सांगितले की ‘योगामुळे उत्तम आकलनशक्ती प्राप्त होते . त्यांनी पालकांना आपल्या मुलांना दैनंदिन उपक्रमांमध्ये योगासने शिकवण्यासाठी पुढाकार घेण्याचे आवाहन केले. 21 जून हा आंतरराष्ट्रीय योग दिन म्हणून साजरा केला जावा यासाठी पुढाकार घेतल्याबद्दल पंतप्रधान नरेंद्र मोदी यांचे त्यांनी आभार मानले.
प्राचीन काळापासून योग संस्कृती असलेला भारत हा जगातील एकमेव देश आहे, असे योगचार्य सुरेश कुमार यांनी सांगितले. तुमच्या 'दिनचर्येमध्ये योगाभ्यासाचा समावेश करा, तुम्ही स्वतःच तुमच्या आरोग्याचे मोठे डॉक्टर आहात, 24 तासांपैकी किमान एक तास योगाभ्यासासाठी द्या, असे सांगत त्यांनी योगाभ्यासाचे महत्व विशद केले.
त्यापूर्वी सम्राट क्लबच्या अध्यक्ष प्रेरणा पावसकर यांनी पाहुण्यांचे आणि उपस्थितांचे स्वागत केले. क्षेत्रीय प्रचार अधिकारी रियास बाबू यांनी पाहुण्यांचा परिचय करून दिला तर महेश रेवणकर यांनी आभार मानले. क्लबचे सदस्य प्रकाश महांबरे यांनी कार्यक्रमाचे सूत्रसंचालन केले. रियास बाबू यांच्या हस्ते पद्मश्री ब्रह्मानंद शंकवलकर यांचा तर प्रेरणा पावसकर यांच्या हस्ते सुरेश कुमार यांचा शाल आणि श्रीफळ देऊन सत्कार करण्यात आला.
यावेळी घेण्यात आलेल्या चित्रकला स्पर्धा आणि सूर्यनमस्कार स्पर्धेतील विजेत्यांना पारितोषिकांचे वितरण करण्यात आले. चित्रकला स्पर्धेत कु. सुमन दास आणि झोहेब काची यांना उत्तेजनार्थ पारितोषिकाने सन्मानित करण्यात आले. तर कु. साईश तळवडेकर, प्रतीक तुळसकर आणि विजय कुमार यांनी अनुक्रमे प्रथम, द्वितीय आणि तृतीय क्रमांक पटकावला.सूर्यनमस्कार स्पर्धेत कु. आमिर पीर याने सुवर्णपदक पटकावले तर कु. रुद्रेश नाईक आणि रेहमान यांनी अनुक्रमे रौप्य आणि कांस्य पदक जिंकले, तर कु. सुमन दास आणि कु. पूर्वा गानू यांना उत्तेजनार्थ पारितोषिक मिळाले. पहिल्या सत्रात, गोव्यातील पोर्वोरिम येथील संजय सेंटर फॉर स्पेशल एज्युकेशनच्या सर्व विद्यार्थ्यांनी योगचार्य सुरेश कुमार यांच्या मार्गदर्शनाखाली योगासने केली.
R.Aghor/S.Kane/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 86
मत्स्योत्पादन, पशुविकास आणि दुग्धविकास मंत्रालय
मत्स्य रोगांची माहिती तातडीने मिळावी आणि मत्स्य उत्पादक शेतकऱ्यांना वेळेवर वैज्ञानिक सल्ला प्राप्त व्हावा याकरिता प्रधानमंत्री मत्स्य संपदा योजनेंतर्गत मोबाईल ॲप विकसित
मत्स्यपालन हे सर्वात जलद वाढणारे अन्न उत्पादक क्षेत्र आहे आणि प्रथिनांची वाढती मागणी पूर्ण करण्यात त्याची मोठी भूमिका आहे. त्याचबरोबर हे क्षेत्र देशातील सुमारे 3 कोटी मच्छीमार आणि मत्स्यपालकांना उपजीविका आणि रोजगार प्रदान करते. या क्षेत्रात विकासाची अफाट क्षमता असून या क्षेत्रात नील क्रांती घडवून आणण्यासाठी भारत सरकारने 20,050 कोटी रुपयांच्या गुंतवणुकीसह एक प्रमुख योजना “प्रधानमंत्री मत्स्य संपदा योजना ) लागू केली आहे. मत्स्यपालन आणि मत्स्यसंपदा क्षेत्रात आतापर्यंतची सर्वाधिक गुंतवणूक असलेली देशातील ही प्रमुख योजना ठरली आहे.
मत्स्यपालनाच्या वाढीमध्ये रोग हा एक गंभीर अडथळा ठरत आहे आणि जलचर प्राण्यांच्या रोगांमुळे शेतकऱ्यांचे मोठे आर्थिक नुकसान होत आहे. अशा रोगांच्या नियंत्रणासाठी लवकर शोध घेणे महत्त्वाचे मानले जाते आणि देखरेख ठेवण्याच्या सुरचित कार्यक्रमाद्वारेच ते साध्य करता येऊ शकते.
यादृष्टीने "रिपोर्ट फिश डिसीज" ॲप विकसित करण्यात आले आहे. हे ॲप केंद्रीय मत्स्यव्यवसाय, पशुसंवर्धन आणि दुग्धव्यवसाय मंत्री परशोत्तम रुपाला यांनी नुकतेच 28 जून 2023 रोजी सुरू केले आहे. या नाविन्यपूर्ण ॲपचा उपयोग करून, शेतकरी त्यांच्या शेतातील फिनफिश, कोळंबी आणि मोलस्कमधील रोगाची प्रकरणे क्षेत्रीय अधिकारी आणि मत्स्य आरोग्य तज्ञांना कळवू शकतील आणि रोग समस्या त्वरित सोडवण्यासाठी वैज्ञानिक सल्ला मिळवू शकतील. हे ॲप मत्स्यपालक, क्षेत्रस्तरीय अधिकारी आणि मत्स्य आरोग्य तज्ञांना जोडण्यासाठी एक मध्यवर्ती व्यासपीठ ठरणार आहे.
पंतप्रधान नरेंद्र मोदी यांनी संकल्पित केलेल्या डिजिटल इंडिया कार्यक्रमाची संकल्पना ही भारताला डिजिटली सशक्त समाज बनवणे आणि भारताला ज्ञान अर्थव्यवस्थेत रूपांतरित करणे आहे. मत्स्य रोगाच्या समस्या समजून घेण्यासाठी अशा प्रकारच्या ॲपचा विकास करणे हे संपूर्ण मत्स्यपालन समुदायांना त्यांच्या समस्या सामायिक करण्यासाठी एक व्यासपीठ उपलब्ध करून देऊन आपल्या पंतप्रधानांच्या "डिजिटल इंडिया" ची संकल्पना पूर्ण करण्याच्या दिशेने एक महत्त्वाचे पाऊल ठरणार आहे. हा " मत्स्य रोग अहवाल" देशातील सर्वात दुर्गम ठिकाणी असलेल्या सर्व मत्स्यपालन समुदायांपर्यंत पोहोचेल, जेणेकरून जलचर प्राण्यांमधील प्रत्येक रोगाची नोंद केली जाईल, तपासणी केली जाईल आणि वेळेवर वैज्ञानिक सल्ला दिला जाऊ शकेल. त्याचबरोबर अशा रोग समस्येचा सामना करावा लागलेल्या शेतकर्यांच्या याआधी लक्षात आलेले रोग किंवा यापूर्वी लक्षात न आलेले रोग तज्ञांपर्यंत पोहोचतील आणि कमीतकमी कालावधीत त्यांच्या समस्या सोडवल्या जातील. अशा प्रयत्नांमुळे रोगाच्या प्रादुर्भावामुळे होणारे आर्थिक नुकसान कमी होऊन मत्स्य उत्पादकांचे उत्पन्न वाढण्यास मदत होईल.
युवा व्यवहार आणि क्रीडा मंत्रालय
अनुराग सिंह ठाकूर आणि जम्मू काश्मीरचे नायब राज्यपाल यांच्या उपस्थितीत, गुलमर्ग इथे ‘तिसऱ्या खेलो इंडिया हिवाळी स्पर्धांचे उद्घाटन; जम्मू काश्मीरमध्ये यानिमित्त नव्या 40 खेलो इंडिया केंद्रांची सुरुवात
केंद्रीय युवा व्यवहार आणि क्रीडा मंत्री अनुराग सिंह ठाकूर यांनी आज जम्मू काश्मीरच्या गुलमर्ग इथे खेलो इंडिया तिसऱ्या हिवाळी क्रीडा स्पर्धेच्या शुभारंभाची घोषणा केली. यावेळी जम्मू काश्मीरचे नायब राज्यपाल, मनोज सिन्हा, इतर मान्यवर आणि युवा खेळाडू, प्रशिक्षक आणि इतर कर्मचारी उपस्थित होते.
पंतप्रधान नरेंद्र मोदी यांनी यावेळी क्रीडापटूंना प्रोत्साहन देण्यासाठी एक विशेष संदेशही पाठवला होता. पंतप्रधानांनी सहभागी खेळाडू, प्रशिक्षक आणि अधिकाऱ्यांना स्पर्धेसाठी शुभेच्छा दिल्या.
या स्पर्धेचा उद्घाटन सोहळा अनेक दृष्टिनी आकर्षक आणि वैशिष्ट्यपूर्ण ठरला. शांततेचा संदेश देण्यासाठी आकाशात कबूतरे सोडण्यात आली, तसेच, पारंपरिक नृत्यात, अनेकांचे पाय थिरकले. तसेच, यावेळी 40 खेलो इंडिया ई-केंद्रांचेही उद्घाटन करण्यात आले.
“उद्घाटनाच्या सोहळ्यात अनेक वैशिष्ट्यपूर्ण बाबी असल्या तरी, सर्वाधिक टाळ्या, 40 खेलो इंडिया केंद्रांच्या घोषणेच्या वेळी पडल्या,” असे ठाकूर यांनी यावेळी सांगितले. “खेलोगे, तो खिलौगे’ हा पंतप्रधान नरेंद्र मोदी यांनी दिलेला संदेश जम्मू-काश्मीरने सर्वतोपरी अमलात आणला आहे असे सांगत, गेल्या 3 वर्षांत या प्रदेशाने क्रीडा क्षेत्रात दिलेले योगदान कौतुकास्पद आहे, असेही ते म्हणाले.
विज्ञान आणि तंत्रज्ञान मंत्रालय
हिमालय जैवसंपदा तंत्रज्ञान संस्थेच्या शास्त्रज्ञांनी विकसित केले नवे स्वच्छता द्रावण 
या सॅनिटायझरमध्ये वापरलेले नैसर्गिक सुगंध, चहामधील सक्रीय घटक आणि अल्कोहोलचे प्रमाण हे जागतिक आरोग्य संघटनेने आखून दिलेल्या मार्गदर्शक तत्वांना अनुसरून
पॅराबेन, ट्रायक्लोसॅन, कृत्रिम सुगंध आणि थॅलेट यासारख्या रासायनिक पदार्थांचा वापर या उत्पादनात केलेला नाही.
नवी दिल्ली, 18 मार्च 2020
कोरोना विषाणूचा प्रसार रोखण्यासाठीच्या प्रयत्नांचा भाग म्हणून सॅनिटायझरची मागणी वाढत आहे आणि अशात भेसळयुक्त जंतुनाशकांची बाजारात विक्री होत असल्याचे प्रकारही वाढत आहेत. ही पार्श्वभूमी लक्षात घेऊन CSIR अर्थात वैज्ञानिक आणि औद्योगिक संशोधन परिषदेच्या हिमाचल प्रदेशातील पालमपूर इथल्या IHBT अर्थात हिमालय जैवसंपदा तंत्रज्ञान संस्थेच्या शास्त्रज्ञांनी नवे जंतुनाशक विकसित केले आहे.
संस्थेचे संचालक डॉ. संजय कुमार यांनी सांगितले की, या जंतुनाशकात वापरलेले नैसर्गिक गंध, चहामधील सक्रीय घटक आणि अल्कोहोलचे प्रमाण हे जागतिक आरोग्य संघटनेने आखून दिलेल्या मार्गदर्शक तत्वांना अनुसरून आहेत. या उत्पादनाचे विशेष म्हणजे यात पॅराबेन, ट्रायक्लोसॅन, कृत्रिम गंध आणि थॅलेट यासारख्या रासायनिक पदार्थांचा वापर या उत्पादनात केलेला नाही.
या जंतुनाशकाच्या व्यावसायिक स्तरावरील उत्पादनासाठी शास्त्रज्ञांनी वापरलेले तंत्रज्ञान पालमपूरच्या ए. बी. सायंटिफिक सोल्युशन्स या कंपनीला देण्यात आले आहे. यासंदर्भात सदर कंपनी आणि हिमालय जैवसंपदा तंत्रज्ञान संस्था करार करण्यात आला आहे. संपूर्ण देशभरात विस्तारलेली ही कंपनी नव्या जंतुनाशकाच्या व्यावसायिक उत्पादनासाठी पालमपूर इथे स्वतंत्र प्रकल्प उभारणार आहे. तसेच या जंतुनाशकाच्या बाजारातील वितरणाची जबाबदारी देखील या कंपनीवर असेल.
डॉ. संजय कुमार म्हणाले की, बाजारात सॅनिटायझरच्या मागणीत प्रचंड वाढ झालेली असताना आणि त्याच्या किमती वाढत असताना हे नवे सॅनिटायझर अत्यंत योग्य वेळी विकसित झाले आहे.
S.Pophale/S.Chitnis/P.Kor
(Visitor Counter : 119